alexandrainst/scandi-wiki huggingface dataset:
Lynn Claire Feinberg

Lynn Claire Feinberg (født 18. april 1955 i Oslo) er en norsk religionshistoriker og rabbiner. Hun er Nordens første kvinnelige rabbiner og den første nordiske rabbiner innen retningen Jewish Renewal, og ble innviet til dette i 2010. Hun veileder både innen kabbala og astrologi. Hun har oversatt og redigert en norsk utgave av Talmud i serien Verdens hellige skrifter. Lynn er moren til Emanuel Feinberg, advokat og partner i advokatfirmaet Glittertind.

Feinberg er opprinnelig utdannet astrolog ved Den Nordiske Astrologiskolen. Hun er interessert i jødisk feminisme og kritikk av tradisjonell mannsdominans i ortodoks jødedom. I 2001 ble hun cand.philol. i religionshistorie fra Universitetet i Oslo med hovedoppgaven Bønn og rituell renhet i jødedom - det jødiske bønnefellesskap. Et forsøk på å utrede og forstå underliggende årsaker til jødisk kjønnsdikotomisk tankegang. Hun utdannet seg deretter til Nordens første kvinnelige rabbiner ved Aleph Jewish Renewal i USA, en synkretisk jødisk bevegelse og organisasjon som legger stor vekt på feminisme, miljøvern og pasifisme, i tillegg til jødisk mystisisme. Hun arbeider deltid som Jewish Renewal-rabbiner (de større jødiske trossamfunnene i Norden er ortodokse og anerkjenner ikke kvinnelige rabbinere), og er i tillegg skribent, kursleder, sjelelig veileder, sjelesørger, faglig konsulent i jødedom og astrolog. Hun har også pastoral klinisk utdannelse fra Lovisenberg Diakonale Sykehus.

Feinbergs far, Kai Feinberg, var tre år i Auschwitz til leiren ble befridd av sovjetiske styrker i januar 1945. En av farens tanter overlevde også, resten av familien ble utslettet.

Referanser

Eksterne lenker 
 

Norske religionshistorikere
Rabbinere
Personer tilknyttet bokserien Verdens hellige skrifter
Personer fra Oslo
Zhang Zhen (general)

Zhang Zhen (kinesisk: 张震; pinyin: Zhāng Zhèn; født 5. oktober 1914 i fylket Pingjiang i provinsen Hunan i Kina, død 3. september 2015) var general og tidligere medlem av Den sentrale militærkommisjon i Folkerepublikken Kina. Han var en av veteranene hvis virke i Folkets frigjøringshær gikk helt tilbake til hærens første år. 

Han var rektor ved militærakademiet i Nanjing og innehadde en rekke høyere kommandoposter i hæren.

Eksterne lenker 
 Biografi -Zhang Zhen

Kinesiske offiserer
Kinesiske politikere
Hundreåringer
Personer fra Yueyang
Chiafrø

Chiafrø  (Salvia hispanica) er frø fra en blomsterplante i leppeblomstfamilien. Planten finnes i Mexico, Guatemala, Paraguay, Argentina, Peru og Bolivia.

Det finnes tekster i Mendoza-kodeksen fra 1500-tallet som indikerer at planten ble dyrket av aztekere i førkolumbisk tid, og økonomiske historikere har foreslått at den var like viktig som mais som grøde. Den brukes fortsatt mange steder i Sør-Amerika hvor kjernene tidvis males, andre ganger benyttes det hele i næringsrike drikker eller som matkilde.

Etymologi 
Ordet «chia» er avledet fra nahuatl (aztekisk) i betydningen «oljeaktig», som i vegetabilsk olje. Dagens meksikanske delstat Chiapas har sitt navn fra nahuatl «chiavann» eller «chiaelv». Den er den ene av to planter som er kjent som chia. Den andre var Salvia columbariae, folkelig kjent som «gullchia» eller «ørkenchia».

Billedgalleri

Referanser

Eksterne lenker
 «Chia-hypen: Disse frøene skal gi deg superenergi»

Planter formelt beskrevet i 1753
Medisinplanter
Fibervekster
Nøtter og frø
Fáhccabealli

Fáhccabealli (norsk: Trollholmgrunnen) er en fiskegrunne utenfor Trollholmsund i Porsangerfjorden i Finnmark. Fáhccabealli er samisk og betyr ordrett den ene votten i et vottepar. Fáhccabealli er også en samisk betegnelse på en vottestor kveite. Det er også en lokal forklaring at fiskegrunna har form som vott.

Eksterne lenker
 Lenke til Mearrasapmi.no

Porsangers geografi
Fiske i Troms og Finnmark
Interkommunalt arkiv i Finnmark

Interkommunalt Arkiv i Finnmark IKS  er et selvstendig interkommunalt selskap eid av samtlige kommuner i Finnmark og Finnmark fylkeskommune. I 2003 ble ordningen omdannet til et interkommunalt selskap (IKS) etter lov om interkommunale selskaper.

Eksterne lenker 
 Interkommunalt arkiv Finnmark, nettside

Norske interkommunale selskaper
Arkiver i Norge
Organisasjoner i Troms og Finnmark
Terje Tørrisplass

Terje Tørrisplass (født 19. januar 1957) er en norsk forfatter som bor på Bromma i Hallingdal. Han debuterte i 2010 med diktsamlinga Eg byggjer ikkje byar.

Tørrisplass er skogsarbeider.

Bibliografi 
 2010 – Eg byggjer ikkje byar – diktsamling
 2013 – Glenne – diktsamling 
 2016  - Lomen svarar meg i blanke timar - diktsamling

Referanser

Kilder
Presentasjon av Terje Tørrisplass i Forfatterkatalogen på Forfattersentrums nettsider

Norske lyrikere
Nynorskforfattere
Galten handelssted

Galten handelssted ligger på yttersiden av Sørøya i Finnmark. I 1840 ble Galten kjøpt av handelsmann Frederik Nannestad Wingaard Bull på Hasvik som igjen solgte til den svenske prestesønnen Hans Carl Norberg. Han fikk bevilling til å drive gjestgiveri på Galten i 1843 mot en årlig avgift på 6 spesidaler. Norberg fikk bygget opp Galten og solgte stedet i 1845 til firmaet Aagaard & Søn for 1500 spesidaler. Selv hadde han betalt 50 spesidaler da han kjøpte stedet. Aagaard & Søn drev også handelsstedet Bøle på Sørøya.

August Ferdinand Schumacher ble ansatt som faktor i 1848. I 1863 kjøpte han 1/3 av Galten og Bøle, og fra 1872 overtok han også resten med tilliggende herligheter.  Sammen med sin kone Christine Elisabeth Hald fra handelsstedet Sopnes fortsatte han utbyggingen med mange nye hus, og rorbuer til 550 mann. Matvarene ble for det meste kjøpt fra Hammerfest. Større partier av mel, salt og lignende kom fra Bergen, og dit solgte de også rundfisken. Men det ble også drevet russehandel, og det kunne ligge opptil 20 skuter i Galten. Ved folketellingen i 1865 bodde det 10 personer på handelsstedet og i tillegg 3 losjerende fiskere.

Da hvalfangsten begynte for alvor i Finnmark, undersøkte Svend Foyn muligheten for stasjon på Galten. Valget falt i stedet på Bøle som han kjøpte i 1882. I 1882 ble Galten rammet av den kraftige orkanen, og et pakkhus med hele vinterforsyningen av mat og andre varer blåste på sjøen. Det ble bygd skolehus i 1883. Skolen ble nedlagt i 1918 da det ble internat i Dønnesfjord. I 1888 ble det bygget kirke med 150 sitteplasser. Schumacher drev Galten til 1893 og overdro da handelsstedet til sin sønn Didrich Schumacher (sen.) som i 1923 overdro det til sin sønn Didrich Schumacher (jr.).

Stedet ble brent 14. november 1944, og ble ikke gjenoppbygd. Kirken ble flyttet til Dønnesfjord i 1951 og innviet der året etter.

Fuglefjellet Storgalten ble fredet som naturreservat 28. januar 1983.

Referanser

Kilder 
 Ytreberg, N. A. (1942): Handelssteder i Finnmark. Trondheim.
 

Handelssteder
Hasvik
Bosetninger i Hasvik
Bjarne Gunders

Bjarne Gundersen (1910–1994) var en norsk komiker og trekkspillentusiast. Han var kjent under artistnavnet «Gunders». 

Han startet karrieren i 1934, og ble kjent under den andre verdenskrig. Han samarbeidet gjennom flere år med Einar Holt. De var begge del av kvintetten «Fem Hurra Boys» i perioden 1934-1938, og senere opptrådte de som «Holt&Gunders».

Eksterne lenker 
 Om Bjarne Gunders i Krokblogg

Norske komikere
Fødsler i 1910
Dødsfall i 1994
FileBot

Filebot er en åpen og fri (også gratis) fil-organiserer og -navngiver.

Den er utgitt under den frie bruker lisensen GNU General Public License.

Funksjoner 
 Automatisk matching av filer på pc-en med ulike online databaser og navngir de.
 Henter navn fra nettet og navngir f.eks. TV-serier med sesong, episode og tittel etter valgfritt format.
 Henter undertekster fra nettet.
 Sjekker eller oppretter SFV-filer (enkel fil verifisering).

Se også 
 Fri programvare
 Fri programvare til Windows
 Fri programvare til Mac OS X

Referanser

Eksterne lenker 
 Youtube Tutorial
 sourceforge.net/projects/filebot/

Fri programvare
Tekstredigering
Multimediaprogramvare
Forge of Empires (spill)

Forge of Empires er et spill utviklet av det tyske utviklerfirmaet InnoGames GmbH.

I Forge of Empires kontrollerer spilleren skjebnen til byen sin gjennom forskjellige historiske epoker. Man starter med en by i steinalderen, og skal bygge den opp gjennom tidsaldrene. Spillet ble nummer to under European Games Awards under kategorien «Best European Browser Game», i tillegg til å ha blitt kåret til «Best Browser Game» under German Computer Game Award 2013.

Spillet gikk den 7. mai 2013 ut av betaversjon, og oppdaterte den 13. august 2013 til versjon 1.07.

Referanser 

Videospill fra 2012
Strategivideospill
Videospill utviklet i Tyskland
Arotis

se systematisk inndeling

Arotis er en slekt av sommerfugler som tilhører familien smygere (Hesperiidae).

Utseende 
Små til middelsstore (vingespenn 25-30 millimeter), stort sett ensfarget mørkbrune smygere. Undersiden kan ha antydning til lyse tegninger.

Levevis 
Larvene lever på gress og halvgress.

Utbredelse 
Slekten er utbredt i Sør-Amerika.

Systematisk inndeling 

 Ordenen sommerfugler, Lepidoptera Linnaeus, 1758
 Gruppen Glossata
 Gruppen Coelolepida
 Gruppen Myoglossata
 Gruppen Neolepidoptera
 Gruppen Heteroneura
 Gruppen Eulepidoptera
 Gruppen Ditrysia
 Gruppen Apoditrysia
 Gruppen storsommerfugler, Macrolepidoptera
 Gruppen dagsommerfugler, Rhopalocera
 Overfamilien Hesperioidea – nå regner man vanligvis bare med én familie
 Familien smygere, Hesperiidae
 Underfamilien Hesperiinae Latreille, 1807 
 Slektsgruppen Hesperiini  Latreille, 1807
 Slekten Arotis Mabille, 1904
 Arotis bryna (Evans, 1955)
 Arotis derasa (Herrich-Schäffer, 1869)
 Arotis evansi (Mielke, 1972)
 Arotis kayei (Bell, 1932)
 Arotis mapirica (Bell, 1930)
 Arotis pandoraLindsey, 1925
 Arotis sirene Mabille, 1904

Kilder 
 Brower, A.V.Z. & Warren, A. (2007) Arotis på Tree of life 
 Markku Savela's Lepidoptera and some other life forms: Sjekkliste over artene. Hentet 3.11. 2012.

Eksterne lenker 
 
 Butterflies of America - Arotis spp. 

Smygere
Sommerfugler formelt beskrevet i 1904
Dyr formelt beskrevet av Jules Paul Mabille
Denny Rehberg

Dennis R. «Denny» Rehberg (født 5. oktober 1955 i Billings i Montana) er en amerikansk rancher og republikansk politiker som siden 2011 har vært Montanas eneste medlem i Representantenes hus. Han er kandidat til det amerikansk senatet ved valget i 2012 hvor han utfordrer den sittende senatoren Jon Tester.

Han har en bachelorgrad innen offentlig forvaltning og har vært aktiv i politikken siden 1977. I 1991 ble han viseguvernør i Montana, en posisjon han hadde til 1997. I 1996 stilte han til valg til senatet men tapte for Max Baucus. Fra 1996 til 2001 drev han Rehberg Ranch nær Billing. I 2000 ble han valgt inn i Representantenes hus.

Ved valget til senatet i 2012 har meningsmålingene vist en svært tett løp mellom Tester og Rehberg

Referanser

Eksterne lenker 
 
 
  Biografi. Hjemmeside, Kongressen.
  Montana Senate - Rehberg vs. Tester, RealClearPolitics

Kongressrepresentanter fra Montana
Personer fra Billings
Jin Nong

Jin Nong (kinesisk: 金農; pinyin: Jīn Nóng; Wade-Giles: Chin Nung; født 1687 i Hangzhou, død 1764) var en kinesisk maler, forfatter, kalligraf, kunstkritiker og -handler under Qing-dynastiet i Kina. Han regnes som den mest kjente av de åtte eksentrikere fra Yangzhou. Han var den første kinesiske kunstneren som malte et stort antall selvportretter og som tjente til sitt livsopphold både gjennom salg av sine arbeider på det åpne markedet, til rike personer i Yangzhou og publisering av skriftlige arbeider. Han hadde ikke en spesiell mesén. Jin Nong mente at det å leve av kunsten ikke skulle ansees å være uten ære.

Biografi
Jin Nong var en fattig, barnløs enkemann som ikke begynte å male før etter at han hadde fylt 50 år. Han var en nonkonformist som ved siden av menneskeskikkelser, landskap og fugler fortrinnsvis malte mer tradisjonelle og symbolrike motiver som orkideer, bambus, krysantemum og mei-blomster (kinesisk plomme). I Yangzhou der han bodde, var maleriene av mei-blomster etterspurt og disse regnes til hans fineste skildringer. Senere malte han også tablåer fra buddhismen. Nong skapte en egen kalligrafi-stil som han ga navnet «lakk-kalligrafi» (qishu). Navnet viser til lakkskrift på bambuspapir under Han-dynastiet. 

Bortsett fra inntekten han fikk som maler, fikk han også inntekter fra arbeid som skribent og designer. Han hadde fått meget gode kritikker for poesien sin fra notable kritikere som Mao Qiling (1623–1716) og Zhu Yizun (1629–1709). Det er kjent at han reiste rundt med flere av sine lærlinger som også fungerte som hans tjenere. Disse assisterte ham i produksjon av tusjstener (blokker) og lanterner som han senere ferdigstilte med en personlig kunstnerisk tilføyelse. Takket være salg av disse objektene ble han økonomisk uavhengig. Ning var kjent som forfatter før han ble kjent som maler, malingen ble ikke hovedinntektskilde før etter at helsen hans begynte å svikte. For å kunne øke produksjonen aksepterte han at andre malte under hans eget navn. En av disse «skyggemalerne» var Luo Ping (navnet kan også være gjengitt som Lo Ping eller Luo Pin), og han redigerte også noen samlinger av Jin Nongs verker.

Jin Nong lot seg blant annet inspirere av Gao Xiang og Wang Shishen, mens han selv skal ha inspirert Zheng Xie, Li Fangying, eleven Luo Ping og Wu Changshuo.

Referanser

Litteratur
Chinese Paintings in the Ashmolean Museum Oxford (side 76-77) Oxford ISBN 1-85444-132-9
Cahill, James: The painter's practice. New York: Columbia University Press, 1994.

Eksterne lenker
 China Culture
 China Page med hans arbeider, noe tekst på kinesisk)

Personer fra Hangzhou
De åtte eksentrikere fra Yangzhou
Malere under Qing-dynastiet
Kinesiske malere
Kinesiske kalligrafer
Kinesiske gravører
Chalcone

se systematisk inndeling

Chalcone er en slekt av sommerfugler som tilhører familien smygere (Hesperiidae).

Utseende 
Små (vingespenn ca. 25 millimeter), brune smygere. Forvingene har små, lyse (hvite eller gulaktige) flekker. Undersiden er blekere og mer gråaktig enn oversiden.

Utbredelse 
Slekten har en ganske begrenset utbredelse i de sørlige delstatene av Brasil og i lavlandet i Bolivia.

Systematisk inndeling 

 Ordenen sommerfugler, Lepidoptera Linnaeus, 1758
 Gruppen Glossata
 Gruppen Coelolepida
 Gruppen Myoglossata
 Gruppen Neolepidoptera
 Gruppen Heteroneura
 Gruppen Eulepidoptera
 Gruppen Ditrysia
 Gruppen Apoditrysia
 Gruppen storsommerfugler, Macrolepidoptera
 Gruppen dagsommerfugler, Rhopalocera
 Overfamilien Hesperioidea – nå regner man vanligvis bare med én familie
 Familien smygere, Hesperiidae
 Underfamilien Hesperiinae Latreille, 1807 
 Slektsgruppen Hesperiini  Latreille, 1807
 Slekten Chalcone Evans, 1955
 Chalcone briquenydan (Weeks, 1901)
 Chalcone santarus (Bell, 1940)
 Chalcone tania (Schaus, 1902)
 Chalcone zisa (Plötz, 1882)

Kilder 
 Brower, A.V.Z. & Warren, A. (2007) Chalcone på Tree of life 
 Markku Savela's Lepidoptera and some other life forms: Sjekkliste over artene. Hentet 3.11. 2012.

Eksterne lenker 
 
 Butterflies of America - Chalcone spp. 

Smygere
Sommerfugler formelt beskrevet i 1955
Dyr formelt beskrevet av William Harry Evans
Yrkeshygiene

Yrkeshygiene betegner i Norge det fagområdet som er knyttet til å identifisere og kartlegge kjemiske, fysiske og biologiske arbeidsmiljøfaktorer, samt iverksette tiltak for å eliminere eller redusere helserisiko. Personer som arbeider med yrkeshygiene kalles yrkeshygienikere. Det er etablert en sertifiserings ordning - Norsk Yrkeshygienisk Sertifisering - for yrkeshygienikere. Sertifisering gir rett til tittelen "Sertifisert yrkeshygieniker". Sertifiseringen er internasjonalt godkjent. 

En yrkeshygieniker må kjenne til norsk og internasjonalt regelverk og standarder innen området, og må kunne foreta risikovurdering og igangsette systematisk HMS-arbeid.

Yrkeshygienikerne i Norge har Norsk Yrkeshygienisk Forening som sin interesseorganisasjon. Norsk Yrkeshygienisk Forening er medlem av den internasjonale yrkeshygiene foreningen International Occupational Hygiene Association. 

Yrkeshygienikere arbeider bl.a. med: 
 Støy og støykartlegging
 Stråling fra trådløsenett (WiFi, mobilnett) og radarer
 Inneklima i skoler, barnehager og på arbeidsplasser
 Kartlegging og vurdering av eksponering for kjemikalier, kjemikaliestyring og tiltak for kontroll med eksponering
 Vurdering og rekonstruksjon av historisk eksponering
 Veiledning av personer med mulig yrkessykdom 
 Oppfølging av nybygg og modifikasjoner (teknisk arbeidsmiljø)
 Undervisning, formidling og forskning

Bedriftshelsetjenester skal ifølge Arbeidstilsynet ha tilstrekkelig kompetanse innenfor yrkeshygiene.

Eksterne lenker
 Norsk Yrkeshygienisk Forening
 Norsk Yrkeshygienisk Sertifisering (NYS)
 Arbeidstilsynet
 International Occupational Hygiene Association (IOHA)

Yrkesbeskrivelser
Arbeidsmiljø
Jamnatunnelen

Jamnatunnelen er en veitunnel på Europavei 16 i Vaksdal kommune i Vestland. Tunnelen går nordøst for tettstedet Vaksdal. Den er 791 meter lang, og åpnet i 1980.

Se også 
Bogatunnelen
Veitunneler i Norge

Referanser

Eksterne lenker
 Jamnatunnelen på Google StreetView
 Statens vegvesen veikart

Veitunneler i Vestland
Veier i Vaksdal
Tunneler åpnet i 1980
Tunneler på E16
Varanger museum

Varanger museum er et konsolidert museum i kommunene Vardø, Sør-Varanger og Vadsø. Museet har besøkssteder og utstillinger fra Pasvik i sør til Vardø i nord, og består bl. a. av Pomormuseet i Vardø, Tuormainengården, Esbensengården og Kjeldsenbruket i Vadsø, samt Grenselandmuseet, Labahågården og Strand skoleinternat i Sør-Varanger.  

Til sammen disponerer museet et femtitalls bygninger fordelt på nærmere 20 anlegg med stor geografisk spredning rundt Varangerfjorden. Så å si hele bygningsmassen er eldre enn 2. verdenskrig, og består bl.a. av flere anlegg som er fredet etter lov om kulturminner. Både norske og kvenske/norskfinske anlegg er representert, og dekker et vidt spekter fra skolebygninger via fiskebruk og norske og kvenske/norskfinske nyreisingsbruk til handelsgårder.

Samlingene forøvrig inneholder ca.  gjenstander og nærmere  fotografier. Fotosamlingen omfatter bl.a. en meget stor samling fotografier etter Ellisif Wessel. Museet forvalter også en rekke privatarkiver, deriblant det omfattende arkivet etter handelshuset A. Brodtkorb i Vardø og etter A/S Sydvaranger i Kirkenes.

Varanger museum ble etablert 1. januar 2006 som et ledd i museumsreformen, men har røtter helt tilbake til 1894. Fra starten var Vardø museum og Vadsø museum – Ruija kvenmuseum med, mens Sør-Varanger museum kom med fra 1. september 2009. Museet har et særlig ansvar for pomorhistorie, kvensk/norskfinsk historie, grensehistorien nordøst i landet og partisanvirksomheten. 

Museet sysselsetter i overkant av 20 årsverk.

Eksterne lenker
 Varanger museum
 Vardø Restored

 

Museer i Troms og Finnmark
Museer etablert i 2006
Mesterligaen i futsal for menn

]]
}}
UEFA Futsal Champions League, fra 2001 til 2018 kjent som UEFA Futsal Cup, er en årlig europeisk futsalturnering avholdt av UEFA. Klubber som plasserer seg høyt nok i sine nasjonale futsalligaer får delta i turneringen. For å delta må lagene vinne sine respektive hjemlige ligaer. I tillegg er regjerende mester kvalifisert. I 2014/15 deltok 49 lag fra 48 forskjellige nasjoner. Turneringen ble for første gang avhold sesongen 2001/02. Av norske lag har Vegakameratene deltatt flest ganger (4) og har det beste resultatet (3.-plass i 2012/13). Nidaros var det første norske laget som deltok i 2009/10.

Vinnere

Format
Turneringen består i dag av fire deler. Først et kvalifiseringsgruppespill kalt "Preliminary round", der gruppene består av tre til fire lag. Gruppespillet arrangeres av et vertslag og alle kampene går på samme arena. Det spilles kun enkel serie (gjelder også begge påfølgende gruppespill), og gruppevinneren går videre til selve hovedrunden ("Main round") av turneringen hvor lag som er seedet også kommer inn. Denne består av seks grupper med fire lag i hver gruppe, der ett av lagene stiller som vertslag. De to best plasserte lagene fra hver gruppe går videre til eliterunden ("Elite round") hvor de fire lagene med høyest seeding kommer inn. Dette ut utgjør totalt 16 lag, som fordeles på fire grupper. Vinnerne av disse fire gruppene møtes til semifinaler og finale, kalt "Final four". Fra og med sesongen 2006/07 ble det også spilt bronsefinale.

Kvalifisering 

Alle serievinnerne i de respektive medlemslandene er kvalifisert for deltakelse. Deretter bestemmer UEFA-koeffisienten hvilket stadium laget kommer inn på. De fire øverste blir seedet direkte til eliterunden, og de påfølgende 16 lagene går inn i hovedrunden. Lag rangert fra og med 21 og nedover fordeles på åtte grupper, der gruppevinneren i hver gruppe går til hovedrunden. Tittelforsvareren er også kvalifisert, noe som gjør at ett land kan ha to deltakere. UEFA-koeffisienten legger også grunnlaget for trekningen av gruppene.

Norsk deltakelse

Siden oppstart av offisiell norsk eliteserie i sesongen 2008/09, har følgende norske lag deltatt:

2009/10: Nidaros, tredjeplass i kvalifiseringen 
2010/11: KFUM, andreplass i kvalifiseringen 
2011/12: Vegakameratene, gruppevinner i kvalifiseringen og fjerdeplass i hovedrunden
2012/13: Vegakameratene, gruppevinner i kvalifiseringen og tredjeplass i hovedrunden
2013/14: Vegakameratene, gruppevinner i kvalifiseringen og fjerdeplass i hovedrunden
2014/15: Vegakameratene, seedet til hovedrunden hvor det ble fjerdeplass

Eksterne lenker 

 Om UEFA Futsal Cup, fra nettstedet uefa.com (engelsk)

Futsal
UEFA
Sør-Varanger museum

Sør-Varanger museum ble etablert i 1964, og har siden 2009 vært en del av Varanger museum.

Museet har grensehistorie som sitt spesielle ansvarsområde og skildrer Sør-Varangers sammensatte grensehistorie; fra det norsk-russiske fellesområdet som kommunen var en del av før grensedragningen i1826 til dagens flerkulturelle samfunn med Finland i vest og Russland i øst som nærmeste naboer.

Historie
Sør-Varanger museum ble etablert i 1964 som en privat institusjon og ble noen år senere overtatt av Sør-Varanger kommune. Foreningen som til da hadde eid museet, Sør-Varanger historie- og museumslag ble til Sør-Varanger Historielag. Historielaget og museet har fortsatt et nært samarbeid. Museets første anlegg, Bjørklund gård, ble kjøpt allerede i 1967 og i dag har museet 16 ulike distriktsanlegg. Disse ligger spredt rundt i kommunen og representerer et tverrsnitt av byggeskikk og historie knyttet til viktige linjer i kommunens eldre historie.
I Pasvik finner du Strand skoleinternat, Nordre Namdalen gård og den norske nybyggergården Bjørklund gård. I Bugøynes ligger Lassigården, et tidligere handelshus for kjøpmannsfamilien Esbensen i Vadsø. Langs Neidenelva ligger den finske nybyggergården Labahågården som også er i museets eie. 
Fra 1982 var Strand skoleinternat i Pasvik museets hovedbygning og alle utstillinger var lagt dit. I 1997 sto Grenselandmuseet i Kirkenes ferdig, administrasjonen ble flyttet dit og nye faste utstillinger ble bygget opp.
1. september 2009 ble Sør-Varanger museum med i det konsoliderte Varanger museum.

Grenselandmuseet
Grenselandmuseet er museets hovedadministrasjon og ligger rett ved E6, innfartsåren til Kirkenes. Utstillingene gjenspeiler viktige milepæler i grensehistorien, som norsk, finsk og russisk innvandring, gruvehistorie, fornorskning, andre verdenskrig og kulturmøter gjennom tidene. I tillegg har museet også kunstutstillinger.

Eksterne lenker
 Varanger museum
 Sør-Varanger museums nettutstilling Det grenseløse vannet 

Museer i Troms og Finnmark
Museer etablert i 1964
Kultur i Sør-Varanger